Die Alibi Klub deur Jaco van Schalkwyk benoem vir die 2015 Jan Rabie Rapport-prys | Umuzi
Die Alibi Klub deur Jaco van Schalkwyk benoem vir die 2015 Jan Rabie Rapport-prys
Jaco van Schalkwyk se debuutroman is vir die gesogte Jan Rabie Rapport-prys benoem.
Die Alibi Klub kom teen Francois Smith se Kamphoer en Stephanus Muller se Nagmusiek te staan vir die 2015 prys met 'n kontantwaarde van R35 000. Die wenner sal op 19 November in Kaapstad aangekondig word.
Die Engelse weergawe van Van Schalkwyk se roman, The Alibi Club, is vroeër vanjaar vir die UJ Debuutprys benoem en het ook die langlys vir die 2015 Sunday Times Barry Ronge-fiksieprys gehaal.
Kortlys vir Jan Rabie Rapport-prys 2015 bekend
Die Alibi Klub het in September verlede jaar by Umuzi verskyn en vertel die verhaal van 'n jong Suid-Afrikaner wat homself in 1998 in New York vestig. Hy werk as 'n kroegman in 'n nagklub, The Alibi, waar hy verskeie karakters ontmoet.
The Alibi is 'n dive bar-hool. Die plek het geen sign nie. Al wat wys dat dit 'n bar is, is 'n neon Budweiser-sign wat in die venster hang. 'n Krom Guinness-sign hang langsaan. Die venster is 'n los stuk Plexiglas, twaalf voet breed en 'n halfduim dik, aan die raam vasgeplak met duct tape. Dit is meer 'n lens as 'n venster – verbuig van die sigaretrook, dof gekrap en vuil. Langs die venster lei drie steil sementtrappies af na 'n glasdeur met 'n dik houtraam. Almal val by The Alibi in. 'n Mens moet die deur met jou momentum teen 'n veer aan die binnekant oopwerk.
Wanneer die son skyn staan die deur oop, met 'n stuk tou aan 'n haak teen die muur vasgebind. Wanneer die tou breek, word 'n boks leë bierbottels gebruik om te keer dat die deur toeswaai. Drie gebreekte toue lel teen die muur. Dit is 'n sterk veer. Budweiser-bokse dissiplineer hom die beste. Budweiser se bokse is van kommersiële karton gemaak. Elke boks kom met vriendelike dragate aan die kante. Ander bierbokse gee binne 'n middag in. Leë bierbottels, party in bokse, staan teen die linkermuur tussen die deur en die counter gepak. Bo hulle draai 'n paar vrugtevlieë.
Die meeste van die bokse is oopgeskeur en struktureel mank. Dit is net die Budweiser-bokse wat oorleef.
Lees verder: Random Struik
The Alibi Club deur Jaco van Schalkwyk
Cats: Afrikaans, Awards, Book Excerpts, Fiction, South Africa
Tags: 2015 Jan Rabie Rapport-prys, Afrikaans, Awards, Boekuittreksels, Book Excerpts, Book Extracts, Die Alibi Klub, English, Excerpts, Extracts, Fiction, Jaco van Schalkwyk, Jan Rabie Rapport-prys, Kamphoer, Nagmusiek, Proestukkie, Random Struik, South Africa, The Alibi Club, Toekennings, Uittreksels, Umuzi
« "Ons besef nie hoe vlietend daai vryheid kan wees nie" – Bettina Wyngaard oor vryheid van spraak
"Perhaps I have Forgotten Everything, and am Fooling Myself" – An Excerpt from Alastair Bruce's Boy on the Wire »